โบรกเชียร์ซื้อ WPH เป้า 4.40 บ. คาดกำไร Q1 โตแกร่ง ผู้ใช้บริการเพิ่ม-พีอีต่ำ
โบรกเชียร์ซื้อ "WPH" เคาะเป้า 4.40 บ. คาดกำไรไตรมาส 1-2 โตแกร่ง เนื่องจากผู้ใช้บริการเพิ่ม ผู้ป่วยต่างชาติฟื้น และรับรู้รายได้ศูนย์สุขภาพเต็มพิกัด ทั้งนี้แนวโน้มปี 65 คาดรายได้โต 10% แตะ 1.35 พันลบ. ขณะที่พีอีต่ำกว่าค่าเฉลี่ย
โบรกเชียร์ซื้อ "WPH" เคาะเป้า 4.40 บ. คาดกำไรไตรมาส 1-2 โตแกร่ง เนื่องจากผู้ใช้บริการเพิ่ม ผู้ป่วยต่างชาติฟื้น และรับรู้รายได้ศูนย์สุขภาพเต็มพิกัด ทั้งนี้แนวโน้มปี 65 คาดรายได้โต 10% แตะ 1.35 พันลบ. ขณะที่พีอีต่ำกว่าค่าเฉลี่ย
11 เม.ย. 2565

บริษัท หลักทรัพย์ ดีบีเอส วิคเคอร์ส (ประเทศไทย) จำกัด ระบุในบทวิเคราะห์ (11 เม.ย. 2565) ประเมินเบื้องต้น ว่า บริษัท โรงพยาบาลวัฒนแพทย์ ตรัง จำกัด (มหาชน) หรือ WPH ได้ประโยชน์จากเปิดประเทศ เนื่องจากโรงพยาบาลอยู่ในแหล่งท่องเที่ยว ซึ่ง WPH ปัจจุบันมีโรงพยาบาล ในเครือ 2 แห่งที่ตรัง จำนวนขนาด 120 เตียง, อ่าวนาง จังหวัดกระบี่ จำนวน 59 เตียง และคาดว่าจะเปิดที่สมุย จำนวน 53 เตียง ในไตรมาส 1/2566 โดยร.พ.ไม่มีคนไข้ประกันสังคม และมี Hospitel ให้บริการกว่า 1 พันห้อง
โดยหลังจากช่วงที่ผ่านมาผลประกอบการปี 2564 มีรายได้ 1.2 พันล้านบาท เติบโตก้าวกระโดด 74% จาก 705 ล้านบาทในปี 2563 ส่วนกำไรสุทธิปี 2564 อยู่ที่ 232 ล้านบาท ดีขึ้นมากจากขาดทุนสุทธิ 28 ล้านบาทในปี 2563 โดยการเติบโตมาจากประเด็น
(1) การให้บริการรักษาโควิด โดยในปี 2564  มีรายได้โควิด (รวมฉีดวัคซีน) 41% ของรายได้รวม และคนไข้ทั่วไป 59%
(2) ผลประกอบการ รพ.ที่อ่าวนางที่เป็นกำไร (จากขาดทุนในปี 2563) ทำให้ GPM ปี 2564 เพิ่มเป็น 35% จาก 15% ในปี 2563
(3) การลดต้นทุนและประหยัดค่าใช้จ่าย
(4) มี Economy of scale โดยโครงสร้างคนไข้ปี 2564 ประกอบด้วย คนไข้เงินสด 31% และลูกค้าสินเชื่อ 69% (บริษัทประกัน, บริษัทคู่สัญญา, สปสช. เป็นต้น)
ส่วนแนวโน้มปี 2565 ผู้บริหาร WPH คาดรายได้โต 10% เป็น 1.35 พันล้านบาท โดยรายได้เกี่ยวกับโควิดอ่อนลงเป็น 20-25% ของรายได้รวม แต่รายได้จากคนไข้ไทยทั่วไปมีมากขึ้น, รายได้คนไข้ล้างไตเพิ่ม 50%, รายได้จากศูนย์เฉพาะทางระบบทางเดินอาหารและตับ, รายได้ศูนย์มะเร็งเพิ่มขึ้นจากผู้ป่วยต่างชาติเริ่มกลับเข้าในครึ่งหลังปี 2565 และรับรู้รายได้จากอาคารคนสุขภาพดี (Wellness center) เข้าเต็มปี ซึ่งเปิดให้บริการไปเมื่อไตรมาส 2/2564
นอกจากนี้มองแนวโน้มปี 2566 รายได้คาดว่าจะโตเพิ่มเป็น 11% หรือ 1.49 พันล้านบาท โดยมีสัดส่วนรายได้จากต่างชาติเป็นสัดส่วน 24% ซึ่งเติบโตจากปีก่อนหน้า 170% เป็นผลมาจาก 1) เปิดให้บริการร.พ.วัฒนแพทย์ สมุย ในไตรมาส 1/2566 ใช้เงินลงทุน 500 ล้านบาท คาดจะคุ้มทุนทาง EBTIDA ในปีที่ 2 ระยะเวลาคุ้มทุนราว 8 ปี และ 2) นักท่องเที่ยวต่างชาติกลับเข้ามาเพิ่มขึ้นอย่างมีนัยสำคัญ
โดยให้คำแนะนำ “ซื้อ”  WPH ราคาพื้นฐาน 4.40 บาท อิงจากค่า P/E ปีนี้ที่ 15 เท่า คาดว่ากำไรสุทธิในงวดไตรมาส 1-2 ปี 2565 จะเติบโตแข็งแกร่งจากงวดเดียวกันปีก่อน  และอ่อนลงจากไตรมาส 4/2564 ไม่มาก ส่วนทั้งปี 2565 คาดกำไรสุทธิลด 24% แต่ดีขึ้นจากปี 2563 ที่ขาดทุนสุทธิ 28 ล้านบาท ส่วนปี 2566 เติบโตได้ 4% ด้าน Valuation จูงใจ ณ ราคาปัจจุบันมี P/E ปีนี้ต่ำเพียง 7.59 เท่า ขณะที่ค่าเฉลี่ยของโรงพยาบาลขนาดกลางและเล็ก อยู่ที่ 22 เท่า คาด Dividend Yield ประมาณ 3% ต่อปี